คืนภาษีผ่านอี-เพย์เมนต์
แย้มรัฐบาลชิมลางอี-เพย์เมนต์ ให้จ่าย-คืนเงินภาษีออนไลน์ หลังลงทะเบียนรับไอดี พร้อมหักค่าธรรมเนียมผ่านบัตรเดบิตได้
18 เม.ย. 2559

แย้มรัฐบาลชิมลางอี-เพย์เมนต์ ให้จ่าย-คืนเงินภาษีออนไลน์ หลังลงทะเบียนรับไอดี พร้อมหักค่าธรรมเนียมผ่านบัตรเดบิตได้
แหล่งข่าวจากคณะกรรมการระบบการชำระเงิน (กรช.) เปิดเผยถึงความคืบหน้าระบบการชำระเงินแบบอิเล็กทรอนิกส์แห่งชาติ (เนชั่นแนล อี-เพย์เมนต์) ว่า ภายในปีนี้รัฐบาลจะเริ่มคืนภาษีเป็นระบบอิเล็กทรอนิกส์แบบครบวงจร คือ ยื่นภาษีทางอินเทอร์เน็ตกับกรมสรรพากร และโอนเงินคืนภาษีเข้าบัญชีธนาคารของผู้เสียภาษีได้เลย จากเดิมที่ได้รับคืนเป็นเช็ค คาดว่ากรมสรรพากรจะเริ่มให้คืนภาษีช่องทางนี้ได้ในปี 2560 ซึ่งเป็นรอบภาษีปี 2559
“แต่การจะโอนภาษีคืนได้ ประชาชนผู้ยื่นภาษีต้องไปลงทะเบียนตามโครงการเอนี่ ไอดีก่อน คาดว่าเปิดลงทะเบียนเดือน ก.ค.นี้ เพื่อแสดงตัวในการขอรับการโอนเงิน” แหล่งข่าว กรช. เปิดเผย
นอกจากการคืนภาษีแล้ว รัฐบาลจะให้ประชาชนสามารถจ่ายค่าธรรมเนียมหรือค่าบริการต่างๆ ของภาครัฐผ่านบัตรเดบิตได้ เช่น การต่อภาษีรถยนต์ จ่ายภาษีที่ดิน ค่าปรับ ฯลฯ ให้เริ่มภายในปีนี้เช่นกัน โดยเมื่อวางเครื่องรับบัตร (อีดีซี) 2 ล้านจุดทั่วประเทศแล้ว การชำระผ่านบัตรเดบิตจะสะดวกและปลอดภัยขึ้นมาก และช่วยให้ภาครัฐประหยัดงบประมาณการจัดการเงินสดลงได้มาก และลดปัญหาทุจริตของหน่วยงานราชการได้ด้วย
ทั้งนี้ จุดวางอีซีดีจะแยกเป็น 4 กลุ่ม คือ 1.สถานที่ราชการประมาณ 1 แสนจุด 2.นิติบุคคลที่จดทะเบียนกับกระทรวงพาณิชย์ 3.บุคคลธรรมดาที่จดทะเบียนการค้ากับกระทรวงพาณิชย์ และ 4.กลุ่มจดทะเบียนภาษีมูลค่าเพิ่มที่กรมสรรพากร 
นางนิศารัตน์ ไตรรัตน์วรกุล ผู้อำนวยการอาวุโส ฝ่ายนโยบายระบบการชำระเงิน ธนาคารแห่งประเทศไทย (ธปท.) เปิดเผยว่า วันที่ 16 พ.ค.นี้เป็นต้นไป ธนาคารพาณิชย์ต้องเริ่มออกบัตรชิปการ์ดให้ผู้มาเปิดบัญชีทำบัตรใหม่ได้ทั่วประเทศ ซึ่ง ธปท.คงจะไม่เลื่อนเวลาอีกแล้ว และคาดว่าจะมีตู้เอทีเอ็มของแต่ละธนาคารที่พร้อมจะรองรับบัตรใหม่ประมาณ 80% และสิ้นปีคงครบ 100%
ด้าน น.ส.สุดฤทัย ทองสอง ผู้อำนวยการฝ่ายอาวุโส ฝ่ายบริหารผลิตภัณฑ์และการตลาดบัตรเครดิตและบัตรเดบิต ธนาคารกสิกรไทย กล่าวว่า ธนาคารเตรียมแผนที่จะจูงใจลูกค้ามาใช้บัตรชิปการ์ดไว้บ้างแล้ว แต่ขอไม่เปิดเผย โดยเชื่อว่าลูกค้าอยากเปลี่ยนบัตรอยู่แล้ว เพราะระบบชิปการ์ดปลอดภัยมากกว่า ความเสี่ยงจะถูกคนร้ายโจรกรรมข้อมูลหรือสกิมมิ่งก็ลดลง โดยเฉพาะกลุ่มที่กดเงินสดผ่านตู้เอทีเอ็มบ่อยๆ กลุ่มที่ซื้อสินค้าผ่านเว็บไซต์ หรือช็อปปิ้งออนไลน์ ที่หักเงินจากบัตรจะสนใจเปลี่ยนบัตรอยู่แล้ว เพราะต่อไปหลังจากรัฐบาลส่งเสริมเงินอิเล็กทรอนิกส์มากขึ้น การใช้เงินสดจะลดลง ต้นทุนการจัดการเงินสดของภาคธุรกิจหรือผู้ประกอบการทั่วไปก็ลดลงด้วย